b'\n_START_ARTICLE_\nVzdr\xc5\xbeevanje cest\n_START_SECTION_\nRedno vzdr\xc5\xbeevanje cest\n_START_PARAGRAPH_\nDela rednega vzdr\xc5\xbeevanja se delijo na redno letno vzdr\xc5\xbeevanje in zimsko vzdr\xc5\xbeevanje cest in varstvo cest.\n_START_SECTION_\nPrednostni razredi rednega vzdr\xc5\xbeevanja\n_START_PARAGRAPH_\nPravilnik v 33. \xc4\x8dlenu (preglednica 1) razvr\xc5\xa1\xc4\x8da redna vzdr\xc5\xbeevalna dela v tri prednostne razrede glede na kategorijo ceste in pomembnosti opravila:_NEWLINE_Prvi prednostni razred so neodlo\xc5\xbeljiva dela. Njihova opustitev lahko ogrozi cesto in varnost prometa. Izvesti jih je potrebno nemudoma._NEWLINE_Drugi prednostni razred so dela, ki so nujno potrebna. Izvajajo se v rokih dolo\xc4\x8denih v izvedbenem programu dela._NEWLINE_Tretji prednostni razred so del, katerih opustitev neposredno ne ogro\xc5\xbea ceste in varnosti prometa. Dela so potrebna za ohranjanje funkcionalnosti in urejenosti ceste.\n_START_SECTION_\nPristojnosti\n_START_PARAGRAPH_\nJavne ceste se delijo na dr\xc5\xbeavne in ob\xc4\x8dinske ceste ter nekategorizirane ceste v zasebni lasti. Skladno s tem so razdeljene tudi obveznosti pri vzdr\xc5\xbeevanju cest z nekaj posebnostmi._NEWLINE_V obmo\xc4\x8dju kri\xc5\xbei\xc5\xa1\xc4\x8da dr\xc5\xbeavne z drugo cesto, vzdr\xc5\xbeuje Direkcija RS za ceste vozi\xc5\xa1\xc4\x8de in prometno signalizacijo dr\xc5\xbeavne ceste do roba cestnega sveta._NEWLINE_Vzdr\xc5\xbeevanje premostitvenega objekta nad ali pod dr\xc5\xbeavno cesto je v pristojnosti upravljavca ceste vi\xc5\xa1je kategorije. Izjema je nadvoz za \xc5\xbeeleznico, ki je v upravljanju upravljavca \xc5\xbeeleznice._NEWLINE_Dr\xc5\xbeavna cesta na mejnem prehodu se vzdr\xc5\xbeuje v enakem obsegu in na enakem nivoju kot pred mejnim prehodom. Vzdr\xc5\xbeevanje drugih prometnih povr\xc5\xa1in na mejnem prehodu zagotavljajo upravljavci teh povr\xc5\xa1in._NEWLINE_V obmo\xc4\x8dju meje naselja, ob\xc4\x8dine vzdr\xc5\xbeujejo prometne povr\xc5\xa1ine, objekte in naprave na, ob ali nad vozi\xc5\xa1\xc4\x8dem dr\xc5\xbeavne ceste, ki so v funkciji javnih povr\xc5\xa1in naselja.\n_START_SECTION_\nNadzor stanja\n_START_PARAGRAPH_\nNadzor stanja v sklopu vzdr\xc5\xbeevalnih del pomeni nadzor nad prevoznostjo in uporabnostjo ceste in objektov na njih in obsega izvajanje rednih pregledov in manj\xc5\xa1i popravil oziroma del ter izvajanje ob\xc4\x8dasnih in izrednih pregledov za zagotavljanje varnosti prometa. Nadzor stanja mora zagotavljati upravljavec cest tudi z meritvami s katerimi se ugotavlja spremembe stanja cest in objektov na njih, voditi pa mora tudi predpisane in druge potrebne evidence._NEWLINE_Redni pregledi, ki zajemajo: ugotavljanje stanja vozi\xc5\xa1\xc4\x8d, bankin, jarkov, objektov, bre\xc5\xbein, opreme in signalizacije, ter drugih elementov cest in objektov ter ukrepanje za zagotovljanje varnosti prometa. Izvajajo jih strokovno usposobljeni cestni pregledniki. Poro\xc4\x8dilo je osnova za potrebna vzdr\xc5\xbeevalna dela._NEWLINE_Ob\xc4\x8dasni pregledi, ki zajemajo: ugotavljanje stanja vozi\xc5\xa1\xc4\x8dnih konstrukcij, ugotavljanje stanja premostitvenih objektov in drugih in\xc5\xbeenirskih konstrukcij. Izvajajo jih strokovnjaki ali za to usposobljene in licencirane in\xc5\xa1titucije._NEWLINE_Izredni pregledi zajemajo pa: ugotavljanje stanja ob/po izrednih dogodkih (poplave, plazovi, potresi), z drugo besedo "elementar". Izvajajo jih strokovnjaki oziroma strokovne in\xc5\xa1titucije in komisije._NEWLINE_Pregledni\xc5\xa1ka slu\xc5\xbeba obsega: redne preglede cest i objektov v skladu s predpisano dinamiko glede na kategorijo ceste, sodeluje pri izvajanju ukrepov za varstvo cest in prometa na njih, sodeluje pri intervencijskih ukrepih ter po potrebi nudi pomo\xc4\x8d udele\xc5\xbeencem v prometu.\n_START_SECTION_\nRedni pregledi\n_START_PARAGRAPH_\nVrste rednih pregledov so: sezonski pregledi cest in letni ter glavni pregledi objektov na cestah. Sezonski pregledi se praviloma izvajajo spomladi po koncu zime in ponovno jeseni. Enkrat letno se pregledajo tudi jekleni in leseni premostitveni objekti, drugi objekti pa enkrat na dve leti. Glavne preglede objektov se izvaja enkrat na \xc5\xa1est let.\n_START_SECTION_\nIzredni pregledi\n_START_PARAGRAPH_\nIzredni pregledi cest in objektov se morajo opraviti takoj po izrednih dogodkih kot so: naravne in prometne nesre\xc4\x8de, po\xc5\xbear, posedanje ali plazenje terena, izredni prevozi in drugo. Prav tako je izredni pregled potreben za ugotovitev sposobnosti ceste za prevzem izrednih prevozov. In ne nazadnje je pregled obvezen pred potekom garancijske dobe._NEWLINE_Izredni pregledi objektov lahko obsegajo tudi meritve in preiskuse, da bi ugotovili pravo stanje. Ko je znan obseg po\xc5\xa1kodb oziroma stanje ceste ali objekta, je treba najprej izvesti nujne ukrepe za zagotovitev varnosti prometa ali omejiti uporabo ceste, kasneje pa izvesti celovito sanacijo.\n_START_SECTION_\nNadzor tovornih vozil\n_START_PARAGRAPH_\nNadzor osnih obremenitev, skupnih mas in dimenzij tovornih vozil ter tehtanja vozil med vo\xc5\xbenjo je potrebno izvajati redno predvsem zaradi ohranjanja cest v na\xc4\x8drtovani \xc5\xbeivljenjski dobi. Za izvajanje teh opravil se uporablja specialna oprema, kontrole izvajajo strokovno usposobljene organizacije s pomo\xc4\x8djo Policije.'